DA Den Europæiske Unions Tidende L 141/16

EFTA-TILSYNSMYNDIGHEDENS AFGØRELSE

Nr. 92/12/KOL

af 13. marts 2012

om ændring af listen i punkt 39 i del 1.2 i kapitel I i bilag I til aftalen om Det Europæiske Økonomiske Samarbejdsområde over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande, og om ophævelse af EFTA-tilsynsmyndighedens afgørelse nr. 367/11/KOL

EFTA-TILSYNSMYNDIGHEDEN HAR —

UNDER HENVISNING TIL punkt 4.B. 1) og 3), og punkt 5.b), i indledningen til kapitel I i bilag I til EØS-aftalen,

UNDER HENVISNING TIL den retsakt, der er nævnt i punkt 4 i del 1.1. i kapitel I i bilag I til EØS-aftalen (Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1)), som ændret og tilpasset til EØS-aftalen ved de sektortilpasninger, der er nævnt i bilag I til samme aftale, særlig artikel 6, stk. 2, i retsakten,

UNDER HENVISNING TIL kollegiets beslutning nr. 68/12/KOL om bemyndigelse af det kompetente medlem af kollegiet til at træffe denne beslutning, og

ud fra følgende betragtninger:

Den norske fødevaresikkerhedsautoritet (Mattilsynet) meddelte den 1. marts 2011 EFTA-tilsynsmyndigheden (tilsynsmyndigheden), at den havde suspenderet grænsekontrolstedet Båtsfjord Havn (TRACES-kode nr. BJF 1) fra den norske liste over godkendte grænsekontrolsteder på grund af omfattende ødelæggelser som følge af en brand den 28. januar 2011. Mattilsynet anførte, at grænsekontrolstedet som følge af denne brand ikke længere opfyldte lovens krav med hensyn til fællesrum, laboratorium og lagerfaciliteter.

Suspensionen af godkendelsen og den efterfølgende meddelelse af informationer til tilsynsmyndigheden skete i overensstemmelse med den norske lovgivnings Instruks om grensekontrollstasjoner mv. Kap. 1, punkt 2, som implementerer direktiv 97/78/EF artikel 6, stk. 3, ifølge hvilken den nationale kompetente myndighed skal underrette tilsynsmyndigheden om ændringer ved et grænsekontrolsted eller inspektionscenter, som kan være af betydning for listen i punkt 39 i del 1.2. i kap. I i bilag I til EØS-aftalen over grænsekontrolsteder i Island og Norge.

I overensstemmelse med artikel 6, stk. 4, i direktiv 97/78/EF skal tilsynsmyndigheden etablere og offentliggøre en liste over godkendte grænsekontrolsteder, der ligeledes skal omfatte tilfælde af midlertidig suspension af godkendelser.

Ved afgørelse nr. 111/11/KOL af 11. april 2011 (2) ændrede tilsynsmyndigheden listen over grænsekontrolsteder som følge af suspensionen af grænsekontrolstedet Båtsfjord Havn (TRACES-kode nr. BJF 1) på den norske liste over grænsekontrolsteder og opstillede en ny liste over grænsekontrolsteder i Island og Norge, som er godkendt til veterinærkontrol med levende dyr og animalske produkter fra tredjelande.

Afgørelse nr. 111/11/KOL blev efterfølgende ophævet ved afgørelse nr. 367/11/KOL af 30. november 2011 (3) efter en fælles inspektion med Europa-Kommissionens Levnedsmiddel- og Veterinærkontor i Island med henblik på udvidelse af rækkevidden af kategorier af operationer, som grænsekontrolstedet Keflavik Lufthavn (IS KEF 4) og Reykjavík Eimskip (IS REY 1a) er godkendt til at gennemføre.

Tilsynsmyndigheden modtog den 9. december 2011 en opfordring fra Norge til at besigtige de nye grænsekontrolfaciliteter i Båtsfjord Havn og til efterfølgende at ophæve suspensionen af grænsekontrolstedet. Norge forelagde tilsynsmyndigheden yderligere oplysninger vedrørende byggeplanen for og planen over de nye grænsekontrolfaciliteter.

Fra den 13. til den 15. februar 2012 gennemførte tilsynsmyndigheden en inspektion af grænsekontrolstedet Båtsfjord Havn. På baggrund af de observationer, der blev foretaget under denne inspektion, foreslås det at ophæve suspensionen for grænsekontrolstedet Båtsfjord Havn (TRACES-kode nr. BJF 1) og at vedtage en ny liste over grænsekontrolsteder i Island og Norge, som er godkendt til veterinærkontrol af levende dyr og animalske produkter fra tredjelande.

Tilsynsmyndigheden henviste ved afgørelse nr. 68/12/KOL sagen til EFTA-Veterinærkomitéen, der bistår EFTA-tilsynsmyndigheden. Komitéen godkendte den foreslåede ændring af listen med enstemmighed. Foranstaltningerne i denne afgørelse er i overensstemmelse med den enstemmige udtalelse fra EFTA-Veterinærkomitéen, der bistår EFTA-tilsynsmyndigheden, og den endelige ordlyd af foranstaltningerne forbliver uændret —

VEDTAGET DENNE AFGØRELSE:

Artikel 1

Grænsekontrolsted Båtsfjord Havn (TRACES-kode nr. BJF 1) er ikke længere suspenderet fra listen i punkt 39 i del 1.2 i kapitel I i bilag I til EØS-aftalen over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande.

Artikel 2

Veterinærkontrollen med levende dyr og animalske produkter, der indføres i Island og Norge fra tredjelande, gennemføres af de kompetente nationale myndigheder ved de godkendte grænsekontrolsteder, der er opført i listen i bilaget til denne afgørelse.

Artikel 3

EFTA-tilsynsmyndighedens afgørelse nr. 367/11/KOL af 30. november 2011 ophæves herved.

Artikel 4

Denne afgørelse træder i kraft den 13. marts 2012.

Artikel 5

Denne afgørelse er rettet til Island og Norge.

Artikel 6

Kun den engelske udgave er autentisk.

Udfærdiget i Bruxelles, den 13. marts 2012. På EFTA-Tilsynsmyndighedens vegne Sverrir Haukur GUNNLAUGSSON Medlem af Kollegiet Xavier LEWIS Direktør for afdelingen for juridiske og eksekutive anliggender

(1) EFT L 24 af 30.1.1998, s. 9.

(2) EUT L 170 af 30.6.2011, s. 39 og EØS-tillæg nr. 36 af 30.6.2011, s. 39.

(3) EUT L 43 af 16.2.2012, s. 43 og EØS-tillæg nr. 9 af 16.2.2012, s. 43.